Up-828/04
Natisni
Opravilna št.:
Up-828/04
Datum odločitve:
4. 5. 2005
ECLI:
ECLI:SI:USRS:2005:Up.828.04
Akt:
Ustavna pritožba A. A. in B. B. zoper sodbo Višjega sodišča v Kopru št. I Cp 741/2003 z dne 5. 10. 2004 v zvezi s sodbo Okrajnega sodišča v Kopru št. P 417/2001 z dne 30. 10. 2002
Izrek:
Ustavna pritožba A. A. in B. B. zoper sodbo Višjega sodišča v Kopru št. I Cp 741/2003 z dne 5. 10. 2004 v zvezi s sodbo Okrajnega sodišča v Kopru št. P 417/2001 z dne 30. 10. 2002 se ne sprejme.
Evidenčni stavek:
Za utemeljitev kršitev človekovih pravic ne zadoščajo navedbe, s katerimi pritožnika izražata, da se jima je zgodila krivica, ali s katerimi opisujeta svoje slabo premoženjsko stanje.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
15. 12. 2004
Vrsta odločitve:
sklep
Vrsta rešitve:
nesprejem ustavne pritožbe
Dokument:
US24563
Up-828/04-6
4. 5. 2005
SKLEP
Ustavno sodišče je v postopku za preizkus ustavne pritožbe A. A. in B.  B. iz Ž. na seji senata dne 12. aprila 2005 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba A. A. in B. B. zoper sodbo Višjega sodišča v Kopru št. I Cp 741/2003 z dne 5. 10. 2004 v zvezi s sodbo Okrajnega sodišča v Kopru št. P 417/2001 z dne 30. 10. 2002 se ne sprejme.
Obrazložitev
1. Okrajno sodišče je delno ugodilo tožbenemu zahtevku in pritožnikoma (v pravdi tožencema) naložilo plačilo odškodnine v višini 250.000 SIT z zakonskimi zamudnimi obrestmi od izdaje sodbe do plačila. Pritožnika sta se zoper sodbo Okrajnega sodišča v tem delu pritožila, Višje sodišče pa je njuno pritožbo zavrnilo.
2. Pritožnika v ustavni pritožbi navajata, da je z izpodbijano sodbo Višjega sodišča ogroženo stanje v njuni družini. Zaposlen naj bi bil le mož, skrbeti naj bi morala za dva otroka, žena pa naj bi bila brez premoženja. Zatrjujeta, da jima je kršena pravica do domneve nedolžnosti, da je bila podana kriva ovadba, da sta bila neenako obravnavana pred zakonom in da je sodišče napačno uporabilo materialno pravo. Ustavni pritožbi prilagata tudi tri odločbe, izdane v kazenskem postopku (sodbo Okrajnega sodišča v Kopru št. K 210/2001 z dne 2. 7. 2002, sodbo Višjega sodišča v Kopru št. Kp 462/2002 z dne 17. 12. 2003 ter sklep Temeljnega sodišča v Kopru št. K 174/83 z dne 22. 4. 1988).
3. Ustavno sodišče ni instanca sodiščem, ki odločajo v sodnem postopku, in ne presoja samih po sebi nepravilnosti pri uporabi prava in pri ugotavljanju dejanskega stanja. V skladu s prvim odstavkom 50. člena Zakona o Ustavnem sodišču (v nadaljevanju ZUstS) Ustavno sodišče preizkusi le, ali so bile z izpodbijano sodno odločbo kršene človekove pravice ali temeljne svoboščine. Pritožnika v ustavni pritožbi sicer zatrjujeta kršitev načela enakosti pred zakonom (14. člen Ustave) in kršitev pravice do domneve nedolžnosti (27. člen Ustave), vendar jih z navedbami v ustavni pritožbi ne izkažeta. Njune navedbe so pavšalne in brez vsebine, ki bi bila lahko pomembna z vidika varstva človekovih pravic. Za utemeljitev zatrjevanih kršitev ne zadoščajo navedbe, s katerimi pritožnika izražata, da se jima je zgodila krivica ali s katerimi opisujeta svoje slabo premoženjsko stanje. Pritožnika pa tudi ne pojasnita, kakšna je zveza med priloženimi odločbami (izdanimi v kazenskem postopku) in kršitvami človekovih pravic, ki jih v ustavni pritožbi zatrjujeta.
4. Ker z izpodbijanima sodbama očitno nista bili kršeni človekovi pravici, kot ju zatrjujeta pritožnika, Ustavno sodišče ustavne pritožbe ni sprejelo v obravnavo.
5. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata mag. Marija Krisper Kramberger ter člana Jože Tratnik in dr. Dragica Wedam Lukić. Sklep je sprejel soglasno. Ker senat ustavne pritožbe ni sprejel, je bila zadeva v skladu z določbo četrtega odstavka 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
mag. Marija Krisper Kramberger